Advokatfirmaet Schjødt

Advokatfirmaet Schjødt AS er et norsk advokatforetak med rundt 350 medarbeidere, hvorav 300 er advokater. Firmaet har kontor i Oslo (hovedkontor), Bergen, Stavanger, Ålesund, London, Stockholm og København. Schjødts praksis dekker alle de sentrale forretningsjuridiske disiplinene, med hovedvekt på transaksjoner, forretningsjuridisk rådgivning og tvisteløsning. Firmaet har per januar 2021 17 advokater med møterett for Høyesterett, og har prosedert flere saker for europeiske domstoler.

 Historie 
Firmaet har navn etter Annæus Schjødt d.e. (1888–1972) som i 1920 ble opptatt som partner i høyesterettsadvokat Johan Bredals firma som var etablert i Christiania i 1894. Annæus Schjødt trådte ut i 1936 for å etablere sitt eget advokatfirma. I 1968 fusjonerte Schjødt og det nye selskapet fikk navnet Høyesterettsadvokatene Schjødt, Dahl-Hansen, Christiansen og Schjødt. Senere ble navnet endret flere ganger som ledd i partneropptak og utvidelser. 

På 1970- og 1980-årene ble den forretningsjuridiske del av firmaets virksomhet mer fremtredende, selv om firmaet også videreførte arbeidet med sivil prosedyre som en del av satsningsområdet, blant annet med oppdrag innen injurierettens område. Nye partnere kom til i disse årene, og i 1983 ble det besluttet å endre firmaets navn til Advokatfirmaet Schjødt.

I 1989 ble det innledet et samarbeid med Advokatfirmaet Martens i Bergen, som var blitt etablert i 1881. Samarbeidet ledet til fusjon mellom de to firmaene. Avdelingen i Stavanger ble etablert i 1999 og avdelingen i Ålesund i 2000.   

I 2018 fusjonerte Schjødt med advokatfirmaet Michelet & Co, for å utvide virksomheten innen olje-, gass- og oljefeltindustrien i Norge. Michelet & Co startet sin virksomhet i 2015 som et spesialisert advokatfirma innen olje-, gass- og oljefeltindustrien, med kontorer i Oslo og London.

I 2020 etablerte firmaet et kontor i Stockholm, etter en sammenslåing med det svenske advokatfirmaet Hamilton Advokatbyrå. Etter denne sammenslåingen er Schjødt ansett som det første norsk/svenske advokatfirmaet på toppnivå med virksomhet i begge land. I 2022 åpnet Schjødt kontor i København, og ble dermed det første og eneste uavhengige advokatfirmaet med kontorer i hele Skandinavia og Storbritannia.    

 Utmerkelser 
I 2019 ble Schjødt kåret til beste juridiske rådgiver i Norge innenfor feltet «fusjoner og oppkjøp» ved Mergermarkets European M&A Awards i London.

I 2020 mottok firmaet utmerkelse i 15 kategorier i Norge og 8 kategorier i Sverige hos Chambers Europe, og topprangering i 18 kategorier hos Legal 500.

 Referanser 

 Eksterne lenker 


Kategori:Norske advokatfirmaer
Kategori:Selskaper etablert i 1936
Kategori:Næringsliv i Oslo